Die Messiaanse tydperk - www.bybelkennis.co.za
by Mitch Kalp · Published 01/11/2012 · Updated 28/09/2014
Die Messiaanse tydperk – Francois Malan
Wat is die Messiaanse tydperk?
Volgens die Joodse tradisie sal die Messiaanse tydperk een van wêreldwye vrede en harmonie wees, 'n tyd waarin daar nie bakleiery en lyding sal wees nie, maar 'n tyd om die Skepper beter te leer ken (Jesaja 2:4; 11:6-9).
Volgens die Christelike tradisie is die Messiaanse tyd 'n tyd van universele vrede en broederskap op die aarde, sonder misdaad, oorlog en armoede, 'n tyd wat reeds aangebreek het. Met die dood van Christus het die Messiaanse tydperk begin en sal eers met die wederkoms van Christus vervul word met die koninkryk van God in die ewigheid (vgl. Openb 21:1-8).
'Messias' is die Hebreeuse woord vir 'Gesalfde'. In Grieks is dit 'Christus'. Die Messiaanse tydperk, of die Christelike tydperk, is die tyd waarin Jesus die Christus (die Messias, die Gesalfde Koning, Priester en Profeet) begin regeer in die harte en lewens van sy volgelinge wat in Hom glo as die Seun van God wat mens geword het om die sonde van die wêreld weg te neem (Johannes 1:29). Dit het Hy gedoen deur vir ons sondeskuld te sterwe aan die kruis, sodat ons verhouding met God reggemaak is, en ons nou kinders van God is. God kom self in ons woon as die Heilige Gees wat ons aan Jesus se offer vir ons sonde verbind en te begin sterwe aan ons selfsug. Die Gees verbind ons ook aan Christus se opstanding om die sonde en ons selfsug te oorwin en uit liefde vir God en ons medemens te begin lewe. Die Gees oortuig ons Jesus is God (vgl. Johannes 1:1-3), wat vir ons gesterf het, sodat ons besluit om in Jesus te begin glo en op Hom te vertrou (vgl. Romeine 8:9-17). Die Gees is besig om ons te verander dat ons al meer soos Jesus, die Messias, begin lewe (lees 2 Kor 3:18). Die tyd waarin ons lewe is reeds die Messiaanse tydperk wat begin het en wat volkome sal word wanneer Jesus, die Messias, weer kom, sodat ons vir ewig by Hom sal wees (Johannes 14:1-11).